

Αρκαλοχώρι, 16/03/2025

Προς: ΜΜΕ

**ΔΕΛΤΙΟ ΤΥΠΟΥ**

**Εκατοντάδες στειρώσεις, σημάνσεις και αποστολές DNA δεσποζόμενων ζώων κτηνοτρόφων και ευπαθών κοινωνικά ομάδων**

Με στόχο τη μείωση του αριθμού των αδέσποτων ζώων, ολοκληρώθηκε η πρώτη δράση του Δήμου Μινώα Πεδιάδας για παροχή δωρεάν μαζικών στειρώσεων σε ζώα που ανήκουν σε κτηνοτρόφους και ευπαθείς κοινωνικά ομάδες.

Η δράση πραγματοποιήθηκε σε συνεργασία με το Zero Stray Pawject και το Tieraerztepool / Arche Noah Crete, με τη συνδρομή κτηνιάτρων από τη Γερμανία και την Ελλάδα, οι οποίοι μαζί με τους συνεργάτες τους, βρέθηκαν αποκλειστικά βρέθηκαν αποκλειστικά για αυτόν τον σκοπό, σε χώρο που παραχωρήθηκε στον Δήμο , τον οποίο επισκέπτονταν καθημερινά ο Δήμαρχος Μινώα Πεδιάδας και ο Γενικός Γραμματέας του Δήμου Νίκος Μπελενιώτης. Παράλληλα δόθηκε η δυνατότητα αποστολής γενετικού υλικού (DNA) σε όποιον κτηνοτρόφο δεν επιθυμούσε να στειρώσει το ζώο του.

Περισσότερες από 300 ηλεκτρονικές σημάνσεις, 150 στειρώσεις και 100 αποστολές γενετικού υλικού πραγματοποιήθηκαν μέσα σε ένα τριήμερο και λόγω της μεγάλης ανταπόκρισης του κόσμου σε αυτό το κάλεσμα του Δήμου, αναμένεται να προγραμματιστεί και δεύτερη δράση το προσεχές διάστημα.

**Ο Δήμαρχος Μινώα Πεδιάδας, Βασίλης Κεγκέρογλου, δήλωσε:**

"Χαιρόμαστε καθώς ήταν πολλοί οι ενδιαφερόμενοι που αξιοποίησαν τη δυνατότητα της δωρεάν στείρωσης και σήμανσης των ζώων τους. Η υπεύθυνη διαχείριση των ζώων συντροφιάς είναι ζήτημα που αφορά ολόκληρη την κοινωνία και με αυτή τη δράση, προσπαθούμε να δώσουμε μία ουσιαστική λύση στο χρόνιο πρόβλημα των αδέσποτων. Ο Δήμος μας δεσμεύεται να συνεχίσει να υλοποιεί και να ενισχύει πρωτοβουλίες που διασφαλίζουν την ευζωία των ζώων και προσκαλώ όλους τους πολίτες να συμβάλουν ώστε να επιτευχθεί ο στόχος για έναν Δήμο χωρίς εγκαταλελειμμένα ζώα, με υπεύθυνους κηδεμόνες και μια κοινωνία που προστατεύει και σέβεται τα ζώα”.

**Από την πλευρά του, ο Σύμβουλος Εφαρμογής Προγράμματος του Zero Stray Pawject, Ηλίας Μπαγιουρούκης, τόνισε:**

«Η πρόληψη είναι το "κλειδί" για τη διαχείριση του προβλήματος των αδέσποτων. Μέσω αυτών των στοχευμένων δράσεων, βοηθάμε τους κηδεμόνες να συμμορφωθούν με τη νομοθεσία, αποτρέποντας τις ανεξέλεγκτες γεννήσεις και τις εγκαταλείψεις. Η συνεργασία μας με τον Δήμο Μινώα Πεδιάδας αποτελεί ένα σημαντικό βήμα προς τη δημιουργία μιας κοινωνίας όπου κανένα ζώο δεν θα βρίσκεται αβοήθητο στον δρόμο».

Στη δράση βοήθησαν καθοριστικά εθελοντές του Φιλοζωικού Σωματείου ΖΩΦΟΡΟΣ και του Καταφυγίου, Gouves Animal Shelter.

Η σημαντική αυτή πρωτοβουλία έρχεται να ενισχύσει το πρόγραμμα που ήδη εφαρμόζεται από τον Δήμο για τη φροντίδα των αδέσποτων σε συνεργασία με τα συμβεβλημένα τοπικά κτηνιατρεία, στοχεύοντας στην πρόληψη, τη σωστή ενημέρωση και την υπεύθυνη κηδεμονία των ζώων. Αξίζει επίσης να σημειωθεί ότι ο Δήμος προχώρησε το προηγούμενο διάστημα και σε εκτεταμένη ενημερωτική καμπάνια, μέσω φυλλαδίων, αφισών και SMS προς τους δημότες και τη σχολική κοινότητα για τις υποχρεώσεις που απορρέουν από τη νέα νομοθεσία περί σήμανσης, στείρωσης ή αποστολής DNA των δεσποζόμενων ζώων συντροφιάς.